送子南
作者：劉敞
朝代：宋

paragraphs: 南師鼓琴者，餘力推步精。
千里求知音，徒步入王城。
能高頗自負，一一游公卿。
朝廷富貴人，寵辱心若驚。
聞至必解榻，招邀劇生平。
以兹祿命術，獨得當時名。
朱絃與素徽，棄置莫爲聽。
往往默自撫，或疑非斷聲。
紅塵車馬中，隨俗翻營營。
振衣忽長歎，吾已知時情。
卷槖郤東下，野風蕭然清。
且賫山水意，永待鍾期生。